**Să fie dragostea contagioasă?**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mă doare lipsa ta, floare aleasă,

Și-mi curg prin versuri lacrimi de cerneală

De parc-ar fi o ploaie tropicală –

Să fie dragostea contagioasă?

Cât îmi doresc să dorm lângă tulpină,

Când te apleci să mă stropești cu rouă,

Să-ți crească-n primăvara asta nouă

În trupul meu un fir din rădăcină,

Să beau nectar divin dintr-o petală,

Un strop să gust, dar timpul nu mă lasă

Nici să te-ating, deși mi-ai fost mireasă,

Iar depărtarea-i lungă, ca o boală.

- Mă doare timpul care-şi diluează

Secundele în porţelanul pielii,

Dar nici un gest nu-mi mai argumentează

Plimbarea pe cărarea îndoielii,

Deşi motive-am căutat prin crângul

Primăvăratic al iubirii noastre.

Tu crezi cumva că am păşit cu stângul

Prin iarba verde-a viselor albastre?

Sau poate ne-am jucat făcând risipă

De frumuseţe, aducând acasă

O primăvară-n fiecare clipă,

Când soarele stătea cu noi la masă.

Ioan Grigoraș Liliana Trif